CELEX: 32017R1343
Language: el
Date: 2017-07-18 00:00:00
Title: Εκτελεστικός κανονισμός (ΕΕ) 2017/1343 της Επιτροπής, της 18ης Ιουλίου 2017, σχετικά με την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο

19.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 186/1
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/1343 ΤΗΣ ΕΠΙΤΡΟΠΉΣ
   της 18ης Ιουλίου 2017
   σχετικά με την τροποποίηση του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (1), και ιδίως το άρθρο 9 παράγραφος 1 στοιχείο ε),
   Εκτιμώντας τα ακόλουθα:
   
               (1)
            
            
               Με τον κανονισμό (ΕΟΚ) αριθ. 2658/87 θεσπίστηκε ονοματολογία εμπορευμάτων, (εφεξής καλούμενη «συνδυασμένη ονοματολογία» ή «ΣΟ»), η οποία παρατίθεται στο παράρτημα I του εν λόγω κανονισμού.
            
         
               (2)
            
            
               Για λόγους ασφάλειας δικαίου, είναι αναγκαίο να αποσαφηνιστεί η κατάταξη καψουλών, δισκίων, παστίλιων και χαπιών που παράγονται από αλεύρια, πλιγούρια, σιμιγδάλια, άμυλα κάθε είδους ή εκχυλίσματα βύνης της κλάσης 1901 ή από προϊόντα των κλάσεων 0401 έως 0404 και προορίζονται για χρήση ως συμπληρώματα διατροφής.
            
         
               (3)
            
            
               Σύμφωνα με την απόφαση του Δικαστηρίου της Ευρωπαϊκής Ένωσης για τις συνεκδικασθείσες υποθέσεις C-410/08 έως C-412/08 (2), βρώσιμα παρασκευάσματα διατροφής που προορίζονται για χρήση ως συμπληρώματα διατροφής, τα οποία αποτελούνται κυρίως από φυτικά ή ζωικά έλαια με προσθήκη βιταμινών και παρουσιάζονται με μορφή δόσεων (σε κάψουλες) πρέπει να κατατάσσονται στην κλάση 2106 («παρασκευάσματα διατροφής που δεν κατονομάζονται ούτε περιλαμβάνονται αλλού»).
            
         
               (4)
            
            
               Με την απόφαση αυτή, το Δικαστήριο διευκρίνισε ότι, στην περίπτωση των συγκεκριμένων εμπορευμάτων, ο τρόπος παρουσίασης (δηλαδή εντός περικαλύμματος) αποτελεί καθοριστικό στοιχείο, ενδεικτικό της χρήσης τους ως συμπληρωμάτων διατροφής, δεδομένου ότι καθορίζει τη δοσολογία των παρασκευασμάτων διατροφής, τον τρόπο απορροφήσεώς τους και το σημείο στο οποίο θεωρητικώς δραστηριοποιούνται. Κατά συνέπεια, οι δύο αυτοί παράγοντες (το περικάλυμμα από κοινού με το περιεχόμενο συμπληρώματος διατροφής) καθορίζουν τη χρήση και τον χαρακτήρα των αντίστοιχων εμπορευμάτων.
            
         
               (5)
            
            
               Στις επεξηγηματικές σημειώσεις του εναρμονισμένου συστήματος σχετικά με την κλάση 2106 αναφέρεται ότι η εν λόγω κλάση περιλαμβάνει τα παρασκευάσματα που αναφέρονται συχνά ως «συμπληρώματα διατροφής», στα οποία έχουν προστεθεί βιταμίνες και, ενίοτε, ελάχιστες ποσότητες ενώσεων σιδήρου και τα οποία παρουσιάζονται σε συσκευασίες με ενδείξεις ότι προορίζονται για τη διατήρηση της υγείας και ευεξίας του οργανισμού.
            
         
               (6)
            
            
               Συμπληρώματα διατροφής από αλεύρια, πλιγούρια, σιμιγδάλια, άμυλα κάθε είδους ή εκχυλίσματα βύνης της κλάσης 1901 ή από προϊόντα των κλάσεων 0401 έως 0404, που παρουσιάζονται με μορφή δόσεων, όπως οι κάψουλες, τα δισκία, οι παστίλιες και τα χάπια, δεν καλύπτονται από την κλάση 1901, επειδή η συγκεκριμένη μορφή παρουσίασης είναι ενδεικτική της χρήσης τους ως συμπληρωμάτων διατροφής. Τα συμπληρώματα διατροφής αποτελούν πολύ συγκεκριμένο είδος παρασκευασμάτων διατροφής για τα οποία γίνεται αναφορά μόνον στις επεξηγηματικές σημειώσεις του εναρμονισμένου συστήματος στην κλάση 2106 και τα οποία γενικά παρουσιάζονται με μορφή δόσεων. Κατά συνέπεια, τα παρασκευάσματα διατροφής που προορίζονται για χρήση ως συμπληρώματα διατροφής, τα οποία παρουσιάζονται με μορφή δόσεων, και παρασκευάζονται από αλεύρια, πλιγούρια, σιμιγδάλια, άμυλα κάθε είδους ή εκχυλίσματα βύνης της κλάσης 1901 ή από προϊόντα των κλάσεων 0401 έως 0404 δεν είναι δυνατό να πληρούν τις απαιτήσεις της κλάσης 1901 και θα πρέπει να κατατάσσονται στην κλάση 2106.
            
         
               (7)
            
            
               Για λόγους ασφάλειας δικαίου, οι διατάξεις της συνδυασμένης ονοματολογίας θα πρέπει να συνάδουν με τη νομολογία που αναφέρεται ανωτέρω. Αυτό έχει επιτευχθεί εν μέρει με την προσθήκη της συμπληρωματικής σημείωσης 5 στο κεφάλαιο 21, με τον εκτελεστικό κανονισμό (ΕΕ) αριθ. 698/2013 της Επιτροπής (3). Για λόγους συνοχής και ομοιομορφίας με την εν λόγω προγενέστερη πράξη, αντίστοιχη συμπληρωματική σημείωση θα πρέπει επίσης να προστεθεί στο κεφάλαιο 19.
            
         
               (8)
            
            
               Είναι επομένως σκόπιμο να προστεθεί νέα συμπληρωματική σημείωση στο κεφάλαιο 19 του δεύτερου μέρους της συνδυασμένης ονοματολογίας, ώστε να διασφαλιστεί η ενιαία ερμηνεία του σε ολόκληρη την Ένωση.
            
         
               (9)
            
            
               Συνεπώς, ο κανονισμός (ΕΟΚ) αριθ. 2658/87 θα πρέπει να τροποποιηθεί αναλόγως.
            
         
               (10)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στο δεύτερο μέρος κεφάλαιο 19 της συνδυασμένης ονοματολογίας, η οποία παρατίθεται στο παράρτημα I του κανονισμού (ΕΟΚ) αριθ. 2658/87, προστίθεται η ακόλουθη συμπληρωματική σημείωση 4:
   
      
                  
                     «4.
                  
               
               
                  Παρασκευάσματα διατροφής από αλεύρια, πλιγούρια, σιμιγδάλια, άμυλα κάθε είδους ή εκχυλίσματα βύνης της κλάσης 1901, καθώς και από προϊόντα των κλάσεων 0401 έως 0404 που παρουσιάζονται με μορφή δόσεων, όπως οι κάψουλες, τα δισκία, οι παστίλιες και τα χάπια, και προορίζονται για χρήση ως συμπληρώματα διατροφής, εξαιρούνται από την κατάταξη στην κλάση 1901. Ο ουσιώδης χαρακτήρας ενός συμπληρώματος διατροφής δεν προσδίδεται μόνο από τα συστατικά του, αλλά και από τη συγκεκριμένη μορφή παρουσίασής του η οποία αποκαλύπτει τη χρήση του ως συμπληρώματος διατροφής, δεδομένου ότι καθορίζει τη δοσολογία, τον τρόπο απορρόφησής του και το σημείο στο οποίο θεωρητικώς δραστηριοποιείται. Τα εν λόγω παρασκευάσματα διατροφής κατατάσσονται στην κλάση 2106 εφόσον δεν κατονομάζονται ούτε περιλαμβάνονται αλλού.».
               
            
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 18 Ιουλίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 256 της 7.9.1987, σ. 1.
   
      (2)  Απόφαση της 17ης Δεκεμβρίου 2009, Swiss Caps AG, C-410/08 έως C-412/08, ECLI:EU:C:2009:794.
   
      (3)  Εκτελεστικός κανονισμός (ΕΕ) αριθ. 698/2013 της Επιτροπής, της 19ης Ιουλίου 2013, περί τροποποίησης του παραρτήματος I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο (ΕΕ L 198 της 23.7.2013, σ. 35).